На основу члана 44. Закона о локалним изборима („Службени гласник РС”, бр. 129/07, 34/10- УС, 54/11, 12/20, 16/20- аутентично тумачење и 68/20),

 Изборна комисија општине Ивањица, на седници одржаној 22.06.2020. године, утврдила је и објављује

**И З В Е Ш Т А Ј**

**О РЕЗУЛТАТИМА ИЗБОРА ЗА ОДБОРНИКЕ СКУПШТИНЕ ОПШТИНЕ ИВАЊИЦА**

**НА ИЗБОРИМА ОДРЖАНИМ 21. јуна 2020. ГОДИНЕ**

**I**

 Резултати избора за одборнике Скупштине општине Ивањица на изборима одржаним 21. јуна 2020. године:

|  |  |  |
| --- | --- | --- |
| **1** | **УКУПНО УПИСАНИХ БИРАЧА**:(према изводу из бирачког списка, евентуалном списку накнадних промена у бирачком списку) | **25632** |
| **2** | **БРОЈ БИРАЧА КОЈИ СУ ГЛАСАЛИ:**(заокружени редни бројеви у изводу из бирачког списка и евентуалном списку накнадних промена у бирачком списку) | **13272** |
| **3** | **БРОЈ ПРИМЉЕНИХ ГЛАСАЧКИХ ЛИСТИЋА:** | **25629** |
| **4** | **БРОЈ НЕУПОТРЕБЉЕНИХ ГЛАСАЧКИХ ЛИСТИЋА:** | **12351** |
| **5** | **БРОЈ ГЛАСАЧКИХ ЛИСТИЋА У ГЛАСАЧКОЈ КУТИЈИ:**(број употребљених гласачких листића) | **13272** |
| **6** | **БРОЈ НЕВАЖЕЋИХ ГЛАСАЧКИХ ЛИСТИЋА:** | **472** |
| **7** | **БРОЈ ВАЖЕЋИХ ГЛАСАЧКИХ ЛИСТИЋА:** | **12800** |

**Број гласова и број мандата које су добиле поједине изборне листе:**

|  |  |  |  |
| --- | --- | --- | --- |
| **Ред.****бр.** | **Назив изборне листе** | **Број гласова****које је добила****изборна листа** | **Број мандата****које је добила изборна листа** |
| **1** | **2** | **3** | **4** |
| 1 | **АЛЕКСАНДАР ВУЧИЋ - ЗА НАШУ ДЕЦУ**  | **7303** | **22** |
| 2. | **ИВИЦА ДАЧИЋ – СОЦИЈАЛИСТИЧКА ПАРТИЈА СРБИЈЕ (СПС)** | **3443** | **10** |
| 3. | **Др. ВОЈИСЛАВ ШЕШЕЉ - СРПСКА РАДИКАЛНА СТРАНКА** | **481** | **1** |
| 4. | **Mилан Стаматовић Здрава Србија - ЗА ЗДРАВУ ИВАЊИЦУ** | **799** | **2** |
| 5. | **ЗА КРАЉЕВИНУ СРБИЈУ-НАЈБОЉИ ТИМ ЗА ИВАЊИЦУ (Покрет обнове Краљевине Србије, Монархистички фронт) - ИВАН ЈОВИЋЕВИЋ** | **774** | **2** |

**II**

Овај извештај објавити у "Службеном листу општине Ивањица".

Број: 013-52/2020

У Ивањици, 22.06.2020. године

**ИЗБОРНА КОМИСИЈА ОПШТИНЕ ИВАЊИЦА**

 **ПРЕДСЕДНИК**

Јована Богдановић с.р.

Република Србија

**ОПШТИНА ИВАЊИЦА**

**-ОПШТИНСКО ВЕЋЕ -**

01 Број: 06-12/2020

18. јун 2020. године

**Ивањица**

 На основу члана 46. Закона о локалној самоуправи („Сл. гласник РС“, број 129/200783/2014 - др. закон, 101/2016 - др. закон, и 47/2018) и члана 60. Статута општине Ивањица („Сл. гласник РС“, број 1/2019), а у вези са чланом 60, 61, 61а и 64а Закона о пољопривредном земљишту („Сл. гласник РС“, број 62/2006, 65/2008, 41/2009, 112/2015, 80/2017 и 95/2018), Општинско веће општине Ивањица, на седници одржаној дана 18.06.2020. године, **донело је**

**Р Е Ш Е Њ Е**

**О ОБРАЗОВАЊУ КОМИСИЈЕ ЗА ИЗРАДУ ПРЕДЛОГА**

**ГОДИШЊЕГ ПРОГРАМА ЗАШТИТЕ, УРЕЂЕЊА И КОРИШЋЕЊА**

**ПОЉОПРИВРЕДНОГ ЗЕМЉИШТА НА ТЕРИТОРИЈИ**

**ОПШТИНЕ ИВАЊИЦА**

**I - Образује се** Комисија за израду Предлога годишњег програма заштите, уређења и коришћења пољопривредног земљишта на територији општине Ивањица (у даљем тексту: Комисија).

**II -** У Комисију се именују:

**за председника:**

Душица Маџаревић, дипл. инж. пољопривреде;

за заменика председника:

Биљана Драгићевић, дипл. инж. пољопривреде;

**за чланове:**

1. Дејан Манојловић, др пољопривреде;

2. Невенка Нешовановић, мастер инж. геодезије;

3. Слађана Николић, дипл. инж. пољопривреде;

4. Слободан Поповић, дипл. економиста;

5. Горан Караклајић, дипл. инж. агрономије;

6. Бранко Симончевић, индивидуални пољопривредни произвођач.

**Мандат Комисије траје 1 годину.**

**III - Задатак** Комисије је:

 **а)** да пре израде Предлога годишњег програма заштите, уређења и коришћења пољопривредног земљишта на територији општине Ивањица за 2021.годину (у даљем тексту: Предлог годишњег програма) обавести јавним позивом образовне установе- школе, стручне пољопривреде службе, социјалне установе, високообразовне установе-факултете и научне институте чији је оснивач држава, установе за извршење кривичних санкција и правна лица у државној својини регистрована за послове у области шумарства, да Комисији доставе захтеве за признавање права на коришћење пољопривредног земљишта у државној својини без плаћања накнаде у површини која је примерена делатности којом се баве, да размотри достављене захтеве и донесе одлуку о истим (члан 61. Закона о пољопривредном земљишту);

 **б)** да пре израде Предлога годишњег програма за 2021. годину обавести јавним позивом правна и физичка лица која су власници функционалног система за наводњавање и одводњавање, рибњака, вишегодишњих засада старијих од три године, а млађих од 15 година у роду, винограда старијих од три године, а млађих од 30 година у роду, функционалних пољопривредних објеката, а који се налазе на земљишту у државној својини и правна и физичка лица која су власници објеката за узгој и држање животиња и која се баве узгојем и држањем животиња, а у циљу производње хране за животиње, да Комисији доставе захтеве за признавање права пречег закупа са потребном документацијом, најкасније до 30. октобра текуће године за наредну годину, да размотри достављене захтеве и донесе одлуку о истим (члан 64а Закона о пољопривредном земљишту);

 **в)** да изради Предлог годишњег програма у складу са одредбама чл. 60, 61, 61а и 64а Закона о пољопривредном земљишту, упутствима и Инструкцијом Министарства пољопривреде, шумарства и водопривреде о изради годишњег програма заштите, уређења и коришћења пољопривредног земљишта и поступка јавног надметања, број: 320-11-5512/2009-06 од 3.11.2010. године;

 **г)** да прибави мишљење Комисије за давање мишљења, коју образује Председник општине, а која у свом саставу има најмање половину чланова физичких лица-пољопривреднике који су уписани у Регистар пољопривредних газдинстава у складу са прописом којим се уређује упис у Регистар пољопривредних газдинстава на Предлог годишњег програма (члан 60. став 3. Закона о пољопривредном земљишту);

 **д)** да прибави писану сагласност Министарства пољопривреде, шумарства и водопривреде на Предлог годишњег програма (члан 60. став 4. Закона о пољопривредном земљишту);

 **ђ)** да достави Предлог годишњег програма Општинском већу на упознавање са истим и разматрање, и

 **е)** да достави Предлог годишњег програма Скупштини општине на разматрање и доношење;

 **ф)** да по истом поступку, уколико буде потребно, изради Предлог измене и допуне Годишњег програма заштите, уређења и коришћења пољопривредног земљишта на територији општине Ивањица.

**IV –** Комисија ће обавити свој задатак у складу са следећом динамиком:

 **а)** објављивање јавног позива за достављање захтева за коришћење пољопривредног земљишта у државној својини без плаћања накнаде са потребном документацијом до 30. јуна 2020. године за 2021. годину;

 **б)** објављивање јавног позива за достављање захтева за право пречег закупа са потребном документацијом до 30. јуна 2020. године за 2021. годину;

 **в)** израда Предлога годишњег програма за 2021. годину – до 15. јануара 2021. године;

 **г)** прибављање мишљења Комисије из члана 60. став 3. Закона о пољопривредном земљишту – до 25. јануара 2021. године;

 **д)** достављање Предлога годишњег програма са потребном документацијом Министарству пољопривреде, шумарства и водопривреде, ради прибављања сагласности, у року од 3 дана од дана добијања мишљења;

 **ђ)** достављање Предлога годишњег програма Општинском већу на упознавање са истим и разматрање – најкасније до 25. фебруара 2021. године.

 **е)** достављање Предлога годишњег програма на разматрање Скупштини општине на разматрање и доношење – најкасније до 1. марта 2021.године.

 **V –** За обављање задатака из става III овог решења, председник, заменик председника и чланови Комисије, немају право на надокнаду.

 **VI -** Стручну обраду аката, других материјала, организационе и административне послове за Комисију врши Одељење за пољопривреду и заштиту животне средине Општинске управе општине Ивањица.

**VII -**  Ово Решење објавити у „Службеном листу општине Ивањица“, и доставити свим члановима комисије.

 **ПРЕДСЕДНИК ОПШТИНЕ**

 Зоран Лазовић

# Република Србија

ОПШТИНА ИВАЊИЦА

ОПШТИНСКА УПРАВА

**-Одељење за пољопривреду и**

**заштиту животне средине-**

Број: 320-14/2020-01

22.06.2020. године

**ЈАВНИ ПОЗИВ**

**ЗА ДОКАЗИВАЊЕ ПРАВА ПРЕЧЕГ ЗАКУПА ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА ТЕРИТОРИЈИ**

**ОПШТИНЕ ИВАЊИЦА ЗА 2021. ГОДИНУ**

У складу са Законом о пољопривредном земљишту (“Службени гласник РС”, број 62/06,65/08-др закон, 41/09, 112/2015, 80/17 и 95/18-др закон) и Правилником о условима и поступку давања у закуп и на коришћење пољопривредног земљишта у државној својини (“Службени гласник РС”, број 16/2017, 111/2017, 18/2019, 45/2019, 3/2020 и 25/2020), Комисија за израду Годишњег програма заштите, уређења и коришћења пољопривредног земљишта на територији општине Ивањица(у даљем тексту: Комисија) расписује **јавни позив**свим физичким и правним лицима, којим обавештава:

* власнике система за наводњавање, одводњавање, рибњака, пољопривредног објекта, стакленика, пластеника и вишегодишњих засада (воћњака и винограда који су у роду) на пољопривредном земљишту у државној својини и који су уписани у Регистар пољопривредних газдинстава и налазе се у активном статусу најмање три године (у даљем тексту: пољопривредна инфраструктура) и
* власнике домаћих животиња, који су и власници, односно закупци објеката за гајење тих животиња на територији јединице локалне самоуправе на којој се право пречег закупа остварује, који су уписани у Регистар пољопривредних газдинстава и налазе се у активном статусу најмање једну годину (у даљем тексту: сточарство),

**да** **доставе потребну документацију** ради доказивања права пречег закупа на пољопривредном земљишту у државној својини на територији општине Ивањица за 2021. годину, **до дана 31. октобра 2020. године.**

**ДОКУМЕНТАЦИЈА О ДОКАЗИВАЊУ ПРАВА ПРЕЧЕГ ЗАКУПА**

**I** Потребна документација за остваривање права пречег закупа **по основу власништва над пољопривредном инфраструктуром** je :

1. Захтев за признавање права пречег закупа по основу власништва над пољопривредноминфраструктуром потписан од стране физичког лица, односно одговорног лица у правном лицу ***(доставља подносилац захтева)***;
2. Доказ о власништву над пољопривредном инфраструктуром:

а) Извод из јавне евиденције о непокретности за пољопривреднуинфраструктуру која је укњижена у јавној евиденцији о непокретности *(прибавља јединица локалне самоуправе)* и /или

б) Пописна листа и књиговодствена документација потписана и оверена у складу са Законом о рачуноводству за правно лице, за пољопривредну нфраструктуру која није укњижена у јавној евиденцији о непокретности ***(доставља подносилац захтева)*** и/или

в) Сагласност/одобрење Министарства надлежног за послове пољопривреде на инвестициона улагања за пољопривредну инфраструктуру која је подигнута након јула 2006. године, односно купопродајни уговор физичког лица (подносиоца захтева) са правним лицем које је подигло пољопривредну инфраструктуру у складу са тада важећим прописима ***(доставља подносилац захтева)***.

1. Записник Републичке пољопривредне инспекције ***(доставља подносилац захтева)***;
2. Доказ да је подносилац захтева носилац или члан Регистрованог пољопривредног газдинстава у активном статусу најмање три године *(прибавља јединица локалне самоуправе)*;

**II**  Потребна документација за остваривање права пречег закупа **по основу сточарства** je:

1. Захтев за признавање права пречег закупа по основу сточарства потписан од стране физичког лица, односно одговорног лица у правном лицу ***(доставља подносилац захтева****)*;
2. Доказ да је подносилац захтева носилац или члан Регистрованог пољопривредног газдинстава у активном статусу најмање једну годину *(прибавља јединица локалне самоуправе)*;
3. Доказ да је правно или физичко лице власник домаћих животиња и власник, односно закупац објекта за гајење тих животиња са утврђеним бројем условних грла:
4. Потврду о броју условних грла коју издаје Институт за сточарство Београд - Земун ( изузев за коње коју издаје Пољопривредни факултет Београд - Земун), односно за територију АП Војводине Пољопривредни факултет Нови Сад - Департман за сточарство – **за животиње у систему уматичења *(доставља подносилац захтева)****;*

б) Записник Републичког ветеринарског инспектора - **за животиње које нису у систему уматичења** ***(доставља подносилац захтева)****.*

(**Напомена:** *Републички ветеринарски инспектор записником утврђује број условних грла која обрачунава на основу затеченог стања, односно* ***исправе лица о продаји, предаји на клање и извозу животиња)***

1. Уговоре о закупу пољопривредног земљишта закључене са другим лицима за земљиште које се налази на територији јединице локалне самоуправе на којој се подноси захтев, а који су оверени од стране надлежног органа ***(доставља подносилац захтева)***
2. Изјава подносиоца захтева којом даје сагласност да се изврши провера података код надлежних органа који су неопходни за реализацију јавног позива;
3. Изјава подносиоца захтева о тачности података, потписанa од стране физичког лица, односно одговорног лица у правном лицу, дату под пуном кривичном, прекршајном и материјалном одговорношћу, која садржи:
* изјаву да је доставио све доказе који се односе на закуп пољопривредног земљишта на територији локалне самоуправе на којој је поднео захтев,
* списак повезаних лица (назив правног лица са матичним бројем/име презиме физичког лица, сродство и ЈМБГ)

(**Напомена:** **код физичких лица повезаним лицима сматра се**: деда, баба, мајка, отац, деца, супружник, усвојеник, ванбрачни партнер уколико имају пребивалиште на истој адреси; **код правних лица повезаним лицима сматра се:** правно лице и/или физичко лице које има најмање 25% учешћа у капиталу (акција, удела или гласова)

1. Уверење из јавне евиденције о непокретности којим се доказује укупна површина пољопривредног земљишта које подносилац захтева има у свом власништву на територији јединице локалне самоуправе на којој се подноси захтев *(прибавља јединица локалне самоуправе)*;
2. Уверење из јавне евиденције о непокретности којим се доказује укупна површина пољопривредног земљишта које је у власништву повезаних лица са подносиоцем захтева. *(прибавља јединица локалне самоуправе након увида у списак тих лица из изјаве из тачке 6. који доставља подносилац захтева* )

Сва ограничења из члана 64а става 17. Закона о пољопривредном земљишту (уговор са другим лицима, власништво пољопривредног земљишта, власништво пољопривредног земљишта повезаних лица, закуп пољопривредног земљишта у државној својини) односе се на територију јединице локалне самоуправе где се налази објекат, односно животиње.

**Напомена:** Сва лица која су заинтересована за остваривање права пречег закупа по основу пољопривредне инфраструктуре дужна су да благовремено, а ***најкасније до 1. септембра 2020. године***, **поднесу Захтев** ***за излазак Републичке пољопривредне инспекције***, односно за остваривање права пречег закупа по основу сточарства **Захтев** ***за излазак Републичке ветеринарске инспекције*** ***најкасније до 1. септембра 2020. године***.

Записник Републичке пољопривредне инспекције је саставни део документације која се доставља до 31. октобра 2020. године и обавезно садржи тачно наведене све катастарске парцеле, или делове парцела, на којима је утврђена функционалност система за наводњавање, одводњавање, рибњака, пољопривредног објекта, стакленика, пластеника, као и рода воћњака и винограда.

Документацију из дела I тачке 2а и 4, односно из дела II тачке 2, 7 и 8, јединица локалне самоуправе прибавља најкасније до 30. новембра 2020. године.

Напомињемо да се код лица која испуњавају услове за остваривање права пречег закупа по основу сточарства, у складу са овим Јавним позивом, опредељивање површине пољопривредног земљишта у државној својини у Годишњем програму заштите, уређења и коришћења пољопривредног земљишта се врши на начин да се површина која им је утврђена по броју условних грла, умањује за површину пољопривредног земљишта, у складу са чланом 64а став 17. Закона о пољопривредном земљишту.

Сва документација која се доставља у складу са овим Јавним позивом мора да **гласи на исто правно или физичко лице**, које може бити носилац или члан Регистрованог пољопривредног газдинстава и мора бити **оверена и потписана од стране надлежног органа који издаје исправу**.

**Уколико је правно или физичко лице власник више врста животиња, за сваку врсту животиња доставља посебну потврду, односно записник из дела II тачке 3.**

За период закупа који је дужи од једне године, поред уплате закупнине за прву годину закупа, ради закључивања Уговора о закупу потребно је доставити средство обезбеђења плаћања, које може да буде: гаранција пословне банке у висини годишње закупнине пољопривредног земљишта или уговор о јемству између Министарства као повериоца и правног лица као јемца или доказ о уплати депозита у висини једне годишње закупнине као средство обезбеђења плаћања закупнине који ће се у случају редовног плаћања рачунати као плаћена закупнина за последњу годину закупа.

Уколико за катастарске парцеле које су опредељене лицима по основу права пречег закупа дође до промена површине по било ком законском основу, даљи поступак давања пољопривредног земљишта у закуп по праву пречег закупа ће се спровести само за тако утврђену површину земљишта.

Образац захтева може се преузети сваког радног дана од 7:30 до 15:30 часова, у просторијама Одељења за пољопривреду и заштиту животне средине Општинске управе општине Ивањица, улица Венијамина Маринковића, бр. 1, канцеларија број 17, или са сајта: www.ivanjica.gov rs.

**Рок за достављање захтева и потребне документације из овог јавног позива је 31. октобар 2020. године**. Захтев приспео по истеку датума одређеног у овом јавном позиву сматраће се неблаговременим и Комисија ће га вратити подносиоцу неотворен.

Захтев са потребном документацијом се подноси непосредно на писарници или поштом, у затвореној коверти са назнаком на предњој страни: „Захтев за остваривање права пречег закупа по основу власништва пољопривредне инфраструктуре за 2021. годину“ или „Захтев за остваривање права пречег закупа по основу сточарства за 2021. годину“, за *Комисију за израду Годишњег програма заштите, уређења и коришћења пољопривредног земљишта на територији општине Ивањица за 2021. годину*, на адресу: Одељење за пољопривреду и заштиту животне средине Општинске управе општине Ивањица, ул. Венијамина Маринковића бр. 1. На полеђини коверте наводи се назив/име и презиме и адреса подносиоца захтева.

 Контакт особа за све информације у вези са овим јавним позивом је Душица Маџаревић, телефон: 032/515-0326, email: dusicamadzarevic@gmail.com или лично у просторијама Одељења за пољопривреду и заштиту животне средине Општинске управе општине Ивањица, улица Венијамина Маринковића, бр. 1, канцеларија бр. 17.

 Овај јавни позив објавити у Службеном листу општине Ивањица, на интернет страници општине Ивањица: www.ivanjica.gov.rs и огласној табли Општине Ивањица.

 **Председник Комисије РУКОВОДИЛАЦ ОДЕЉЕЊА**

 Душица Маџаревић Др Дејан Манојловић

# Републ ика Србија

ОПШТИНА ИВАЊИЦА

ОПШТИНСКА УПРАВА

**-Одељење за пољопривреду и**

**заштиту животне средине-**

Број: 320-14/2020-01

22.06.2020. године

**ЈАВНИ ПОЗИВ**

**ЗА ОСТВАРИВАЊЕ ПРАВА КОРИШЋЕЊА БЕЗ ПЛАЋАЊА НАКНАДЕ ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА ТЕРИТОРИЈИ**

**ОПШТИНЕ ИВАЊИЦА ЗА 2021. ГОДИНУ**

У складу са Законом о пољопривредном земљишту (“Службени гласник РС”, број 62/06,65/08-др закон, 41/09, 112/2015, 80/17 и 95/18-др закон) и Правилником о условима и поступку давања у закуп и на коришћење пољопривредног земљишта у државној својини (“Службени гласник РС”, број 16/2017, 111/2017, 18/2019, 45/2019, 3/2020 и 25/2020), Комисија за израду Годишњег програма заштите, уређења и коришћења пољопривредног земљишта општине Ивањица (у даљем тексту: Комисија)расписује **јавни позив**којим обавештава:

* образовнe установe - школe, стручнe пољопривреднe службe и социјалнe установe да им се може дати на коришћење површина пољопривредног земљишта у државној својини која је примерена делатности којом се баве, а највише до 100 хектара;
* високообразовнe установe - факултетe и научнe институтe чији је оснивач држава и установe за извршење кривичних санкција да им се може дати на коришћење површина пољопривредног земљишта у државној својини која је примерена делатности којом се баве, а највише до 1.000 хектара;
* правнa лицa у државној својини регистрована за послове у области шумарства;

да доставе потребну документацију ради остваривања коришћења без плаћања накнаде пољопривредног земљишта у државној својини на територији општине Ивањица за 2021. годину, до дана **31.октобра 2020. године.**

**Потребна документација:**

1. Захтев за остваривање бесплатног коришћења без плаћања накнаде потписан од стране одговорног лица
2. Акт о оснивању установе, односно извод из привредног регистра за правно лице (не старији од шест месеци) којим се доказује да је оснивач Република Србија, аутономна покрајина или јединица локалне самоуправе;

 Подносиоци захтева достављају потребну документацију из овог јавног позива, у неовереним копијама које морају бити читљиве, при чему Комисија задржава право да у случају потребе затражи достављање оригинала или оверене копије достављене документације.

 Образац захтева може се преузети сваког радног дана од 07:30 до 15:30 часова, у просторијама Одељења за пољопривреду и заштиту животне средине Општинске управе општине Ивањица, улица Венијамина Маринковића, бр. 1, канцеларија бр.17 или са сајта Општине Ивањица: www.ivanjica.gov.rs.

 Рок за достављање захтева и потребне документације из овог јавног позива је 31. октобар 2020. године. Захтев приспео по истеку датума одређеног у овом јавним позиву сматраће се неблаговременим и Комисија ће га вратити подносиоцу неотворен.

 Захтев са потребном документацијом се подноси непосредно на писарници општине или поштом, у затвореној коверти са назнаком на предњој страни: „Право коришћења пољопривредног земљишта у државној својини без плаћања накнаде за 2021. годину“ заКомисију за израду Годишњег програма заштите, уређења и коришћења пољопривредног земљишта на територији општине Ивањица за 2021. годину, на адресу: на адресу: Одељење за пољопривреду и заштиту животне средине Општинске управе општине Ивањица, ул. Венијамина Маринковића бр. 1. На полеђини коверте наводи се назив и адреса подносиоца захтева.

 Контакт особа за све информације у вези са овим јавним позивом је Душица Маџаревић, телефон: 032/515-0326, email: dusicamadzarevic@gmail.com или лично у просторијама Одељења за пољопривреду и заштиту животне средине Општинске управе општине Ивањица, улица Венијамина Маринковића, бр. 1, канцеларија бр. 17.

 Овај јавни позив објавити у Службеном листу општине Ивањица, на интернет страници општине Ивањица: www.ivanjica.gov.rs и огласној табли Општине Ивањица.

**Председник Комисије РУКОВОДИЛАЦ ОДЕЉЕЊА**

 Душица Маџаревић Др Дејан Манојловић

С А Д Р Ж А Ј

1.ИЗВЕШТАЈО РЕЗУЛТАТИМА ИЗБОРА ЗА ОДБОРНИКЕ СКУПШТИНЕ ОПШТИНЕ ИВАЊИЦА

НА ИЗБОРИМА ОДРЖАНИМ 21. јуна 2020. ГОДИНЕ ................................................................................................ стр1

2.РЕШЕЊЕ О ОБРАЗОВАЊУ КОМИСИЈЕ ЗА ИЗРАДУ ПРЕДЛОГА ГОДИШЊЕГ ПРОГРАМА ЗАШТИТЕ, УРЕЂЕЊА И КОРИШЋЕЊА ПОЉОПРИВРЕДНОГ ЗЕМЉИШТА НА ТЕРИТОРИЈИ

ОПШТИНЕ ИВАЊИЦА .................................................................................................................................................... стр3

3.ЈАВНИ ПОЗИВ ЗА ДОКАЗИВАЊЕ ПРАВА ПРЕЧЕГ ЗАКУПА ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА ТЕРИТОРИЈИ ОПШТИНЕ ИВАЊИЦА ЗА 2021. ГОДИНУ ...................................... стр5

4.ЈАВНИ ПОЗИВ ЗА ОСТВАРИВАЊЕ ПРАВА КОРИШЋЕЊА БЕЗ ПЛАЋАЊА НАКНАДЕ ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА ТЕРИТОРИЈИ ОПШТИНЕ ИВАЊИЦА ЗА 2021. ГОДИНУ ........... стр7

*Издавач:* ОПШТИНА ИВАЊИЦА Венијамина Маринковића 1, 32250 Ивањица

*Одговорни уредник:* Биљана Ранђић, секретар СО-е Ивањица

*Контакт:* тел. 032/664-760, 032/664-762; факс. 032/661-821

*e-maill:* soivanjica@ivanjica.gov.rs

 (ПИБ: 1018886934) (МАТИЧНИ БРОЈ: 07221142) (ТЕКУЋИ РАЧУН: 840-94640-30)